B. Bugár, podpredseda NR SR: (2001-09-04):
Zároveň otváram rozpravu k tomuto bodu programu. Konštatujem, že som nedostal žiadnu písomnú prihlášku pánov poslancov. Preto sa pýtam, či sa hlási do rozpravy niekto ústne. Ako jediný pán poslanec Švec. Končím možnosť sa prihlásiť ústne do rozpravy. Pán poslanec, nech sa páči, máte slovo. J. Švec, poslanec: Vážený pán predsedajúci, dámy a páni, vítam iniciatívu Výboru Národnej rady Slovenskej republiky pre ľudské práva a národnosti na prijatie Vyhlásenia Národnej rady Slovenskej republiky o deťoch a mládeži. Plne sa stotožňujem so slovami predkladateľky, ktorá hovorí, že problém porušovania práv detí je nielen problémom globálnym, ale týka sa, žiaľ, aj nášho územia. Je totiž pravdou, že organizovaný obchod s deťmi, týranie a zneužívanie detí, detská prostitúcia, pornografia, domáce otroctvo, deti ako zdroj orgánov na transplantáciu, to sú termíny, ktoré čoraz viac desia nielen európsky kontinent, ale ktoré sa týkajú bezprostredne i nás. Vo svojom prejave by som rád zdôraznil, že prinesiem isté fakty, ktoré o tomto závere hovoria. Podľa údajov zo správy Výboru pre sociálne veci, zdravie a rodinu Parlamentného zhromaždenia Rady Európy, predloženej plenárnemu rokovaniu Parlamentného zhromaždenia v júni tohto roku v Štrasburgu, cezhraničný obchod s deťmi z krajín bývalého Sovietskeho zväzu smerom na západ nadobudol v ostatných rokoch také rozmery, ktoré svojou výnosnosťou už presahujú i obchod s drogami. Poslankyňa talianskeho parlamentu pani Eliza Potsa Tasca na prípade Moldavskej republiky uviedla čísla, ktoré doslova šokovali plénum. Len za ostatné tri roky bolo z Moldavska do cudziny predaných niekoľko desiatok tisíc detí a podľa dostupných informácií minimálne 10 000 nedospelých dievčat. Medzinárodné mafie nakupujú moldavské deti za 150 až 300 dolárov a v západných krajinách sú tieto deti predávané za 1 000 až 4 000 amerických dolárov. V biede a zúfalstve žijúci rodičia odovzdávajú medzinárodným priekupníkom deti v domnienke, že sa im dostane lepšieho života v západných krajinách. Deti sa zneužívajú na domáce otroctvo, pornografiu, prostitúciu. Nekalý cezhraničný obchod s deťmi používa koridory, ktoré vedú cez krajiny strednej Európy na západ, nevynímajúc Slovenskú republiku. Poslanci Parlamentného zhromaždenia Rady Európy explicitne uviedli ako koridory Kyjev, Budapešť, Bratislavu, Prahu. Cieľovými krajinami sú najmä Taliansko, Francúzsko, Veľká Británia, Grécko, Turecko a Izrael. Dámy a páni, medzinárodné konvencie, prijaté a ratifikované členskými štátmi Rady Európy pred rokom 1989, sa problémom ochrany práv a detí zaoberajú iba okrajovo. I keď problém zneužívania a týrania detí je dlhodobo známy, tento fenomén sa stáva aktuálnym predovšetkým v poslednej dekáde. V súvislosti so stúpajúcou hrozbou zneužívania a týrania detí Rada Európy v spolupráci s OSN iniciovala prijatie a ratifikáciu zásadných dokumentov, rezolúcií a odporúčaní záväzných pre členské štáty, ktorých cieľom je vytvoriť účinný legitímny a legislatívny rámec na ochranu práv detí a zastaviť vyčíňanie medzinárodných mafií pri obchode s deťmi. V nadväznosti na konvenciu OSN o právach detí z roku 1989, ktorú postupne ratifikovali parlamenty 191 štátov sveta, prijal Európsky parlament v roku 1992 Európsku chartu práv detí a následne Rada Európy odporúčanie číslo 1286 o Európskej stratégii pre deti a Vykonávací protokol číslo 514 o postupe riešenia prípadov zneužívania detí. Tieto dokumenty sú záväzné i pre Slovenskú republiku. Navyše tieto dokumenty zaväzujú členské štáty zverejňovať v pravidelných správach prípady porušovania práv detí, iniciovať a podporovať spoluprácu s mimovládnymi organizáciami, ktoré aktívne ochraňujú deti, teda pred zneužívaním, sociálnym zanedbávaním a pod., a zabezpečiť právo detí na harmonický, duchovný a telesný vývoj. 25. mája 2000 prijalo Valné zhromaždenie OSN v New Yorku dva vykonávacie protokoly svojej konvencie o právach detí, ktoré sa týkajú ochrany detí pred cezhraničným obchodom a zneužívaním na pornografiu a prostitúciu. V júni 2001 Parlamentné zhromaždenie Rady Európy jednomyseľne prijalo Rezolúciu 9112 proti nekalému obchodu s deťmi a blokáde východoeurópskej cesty obchodu s deťmi. Rezolúcia vyzýva členské štáty Rady Európy, teda i Slovenskú republiku, vykonať všetky legislatívne, administratívne, preventívne kroky na zamedzenie porušovania práv detí a zahrnúť do národných trestných zákonov i trestné činy týrania a zneužívania detí a trestný čin obchodu s deťmi. Ďalej tieto konvencie odporúčajú zriadiť špeciálne policajnú jednotku na ochranu práv detí, zriadiť Národné centrum pre registráciu nezvestných detí a detí obetí násilností a zneužívania. A rovnako zriadiť Národnú prokuratúru pre ochranu práv detí a niektoré ďalšie. Osobitným odporúčaním číslo 1460 z roku 2000 Rada Európy odporučila zriadiť Inštitút európskeho detského ombudsmana a vo všetkých členských štátoch Rady Európy Národné úrady ombudsmana pre ochranu práv detí a tieto zapojiť do jestvujúcej siete detských ombudsmanov. Odporúčanie číslo 1460 upozorňuje Výbor ministrov Rady Európy na potrebu vypracovať paneurópsku stratégiu proti medzinárodnému obchodu s deťmi a mladistvými. Na nadchádzajúcom Valnom zhromaždení, ktoré sa bude konať 21. až 28. septembra v New Yorku, ako sme počuli, bude osobitnou sekciou druhý samit práv detí OSN...